梁州對雨懷麴二秀才便呈麴大判官時疾贈余新詩
作者：岑參
朝代：唐

paragraphs: 江上雲氣黑，𡷛山昨夜雷。
水惡平明飛，雨從嶓冢來。
濛濛隨風過，蕭颯鳴庭槐。
隔簾濕衣巾，當暑涼幽齋。
麴生住相近，言語阻且乖。
臥疾不見人，午時門始開。
終日看本草，藥苗滿前堦。
兄弟早有名，甲科皆秀才。
二人事慈母，不弱古老萊。
昨歎攜手遲，未盡平生懷。
愛君有佳句，一日吟幾迴。